ليلة لهروب لكبير

ليلة الهروب الكبير، هو مصطلح تنتاشر ب شكل كبير ف صحافة لمغريبية ؤ حتا لعربية مورما ضطرو لالاف د لمواطنين مغاربة يساليو لعطلات ديالهوم ؤ يقبطو طريق باش يرجعو لمدون ديالهم مورما دارت لحوكومة لمغريبية قرار كيمنع دخول ؤ لخروج من 8 د لمدون مور طناش د ليل د 26 يوليوز 2020 ف اطار لقرارات لي كاتخدهم باش تحد من ڤيروس كورونا ف لمغريب. لموشكل هو انه هاد لقرار تعلن عليه غير بشي سوايع قبل مايتطبق، هادشي خلا بزاف د طرقان ؤ لوطوروطات يكون عليهم زحام، ؤ بسباب هادشي وقعو بزاف د لكسايد لي ماتو فيها ناس. تفاصيل. صدرات السلطات الحكومية المغربية، ممتلة ف وزارة داخيلية و وزارة صحة نهار 26 يوليوز 2020 بيان مشترك جا فيه قرار كيقضي ب منع التنقل من و ف اتجاه 8 مدن: طنجة، تطوان، فاس، مكناس، الدار البيضاء، برشيد، سطات و مراكش. هاد لقرار جا قبل ايام قليلة من لعيد لكبير لي صادف ف سنة 2020 نهار 31 يوليوز ب هدف الحد من انتشار ڤيروس كورونا على طريق منع تنقل المواطنين بين المدن لي موالفين كيقضيو العيد عند حبابهم و اسرهم، خصوصا من بعد التحديرات ديال اللجنة العلمية الاستشارية الخاصة ب ڤيروس كورونا المستجد ف المغرب لي توقعات "احتمال ارتفاع عدد الحالات موازاة مع العيد الكبير ولا بعدو احتمال وارد بزاف، بحال لي طرا ف لعيد صغير. " السلطات المغربية دعات المواطنين ل الالتزام التام بهاد التدابير، و الا ف المخالفين غادي يتعرضو ل اجراءات صارمة، طبقا ل القانون. اسباب. علا حساب لبيان وزارات داخيلية و صحة، ساباب علاش هاد لقرار تخاد هو حيت لمواطنين ماحتارموش دوك تدابير لي موصيين عليهم، بحال تباعد لجسدي، لباس د لكمامة، ؤ تعقيم د ليدين، واخا هاد جوج لخرين موجود ف سوق؛ هادشي لي خلا لعدوا تزيد تنتاشر ؤ حالات جداد تزاد. ف نهار 26 يوليوز تسجل اكبر عاداد د لموتا ف نهار واحد ملي بان ڤيروس كورونا، وصلات لـ8 د لموتا، ؤ تسجلات تاني كبر حصيلة د لحالات بـ633 حالة جديدة. هاد لحالات جداد بانو ف بزاف د لمدون من بينهم: : 168 حالة ف برشيد، 114 ف طنجة، 66 ف مراكش، 48 ف الدار البيضاء، 11 ف فاس، ؤ 4 ف تطوان ؤ الحسيمة، هادشي لي خلا داك لقرار ديال لمنع يخرج. استتناءات. وفق البيان ف قد تم استتناء الاشخاص دوي الحالات الطبية المستعجلة و الناس الخدامين ف القطاع العام ولا الخاص و المكلفين ب اوامر ب مهمة مسلمة من طرف المسؤولين ديالهم، مع شرط الحصول على رخص استتنائية من السلطات المحلية ل التنقل. نفس الشيء، هاد قرار المنع ما كيشملش حركة نقل البضائع و المواد الاساسية لي كتم ف ضروف عادية و انسيابية، باش يتم ضمان تزويد المواطنين ب كامل حاجياتهم اليومية. نتائج. ب فعل فجائية القرار لي جا فيه اوامر ب سدان المنافد البرية لي كتدي ل بعض المدن، الالاف ديال المغاربة لي كانوا زربانين باش يرجعو ل ديورهم و المئات ديال الطونوبيلات تحركات مرة وحدة و خلال فترة الدروة، الشي قلب الدنيا، و ادى ل وقوع حوادت و انزلاقات كتيرة على مستوى التنقل. و تزاد طلب و تهافت المواطنين على تداكر الترانات، الشي لي فاقم حالة الزحام ف وسائل النقل العمومي، و المحطات، و كان الزحام بزاف عاوتاني على مستوى محطات الاداء ديال الشركة الوطنية ديال الطرق السيارة، وخصوصا ف محوري الدار البيضاء الرباط و طنجة القنيطرة. هاد الحالة دفعات السلطات ل اصدار تحدير من تفشي الوباء ب سباب هاد التجمعات. انتقادات. بزاف ديال المغاربة و خصوصا الناس لي كانو معنيين ب القرار انتاقدو السياق و التوقيت ديال الاعلان على قرار المنع، و اعتابرو ب ان الحكومة فشلات فشل دريع ف جتياز متيحان السيطرة على تفشي جايحة كورونا، و وصفو القرار ب "العشوائي" و "الفوضوي" و بلي جا ف "توقيت غالط" و ݣالو؛ كون تّعلن على القرار بكري كون تم جتناب الزحام بين المسافرين لي ضطرو باش يخرجو للمحطات الطرقية و السككية دقة وحدة قبل التناعش ديال الليل حيت كانو خايفين من السدان ديال الطريق، خصوصا بلي الزحام كيساعد على نتشار الڤيروس. على هادشي طالبات مجموعة من المواطنين ب ستقالة رئيس الحكومة سعد الدين العتماني، ب عتبارو المسؤول السياسي اللول على القرار لي خداتو مختلف القطاعات الحكومية، حيت ب موجب الفصل 90 ديال الدستور، هو لي كيمارس السلطة التنفيدية، و يمكن ليه يفوض بعض سلطو ل الوزرا، و هو لي كيراس مجلس الحكومة لي كيتداول ف القضايا و النصوص المتعلقة ب السياسة العامة ديال الدولة. ب دورو، نتاقد الراپور المغربي توفيق حازب المعروف ب لبيݣ قرار الحكومة "الارتجالي" لي تخاد ف اخر لحضة، و كتب ف سطوري ديالو على انستݣرام: "الحكومة كانت غادية مزيان ف تدبير كورونا و لكن للاسف فرانسا ما عندهاش عيد الاضحى”. هاد التويتة حسب تفسير جريدة ݣود الاليكطرونية؛ تاهمات الحكومة المغربية ب تبعية ل فرانسا خلاتها "تخربق" ف قراراتها قبل العيد، حيت فرانسا ما كتحتافلش ب العيد الكبير يعني ما كضربش حساب ليه اصلا. ردود الافعال. ݣال رئيس الحكومة سعد الدين العتماني ف افتتاح الاجتماع التالت ديال اللجنة الوزارية ديال تتبع و تيسير البرنامج الحكومي نهار 28 يوليوز 2020 ب انه كيتحمل مسؤولية قرار منع التنقل من والى 8 مدن، و كدلك الحكومة كتحمل المسؤولية ب شكل تضامني. و ݣال ب "ان الجميع خاصو يلتازم ب الاجراءات الضرورية و قواعد النضافة على قبل الوقاية من الوباء" و هادشي باش ما يتمش "اتخاد قرارات اصعب ف المستقبل". وزاد رئيس الحكومة بلي "قرارات الحجر الصحي، و منع الخريج من الدار، و الحبيس ديال ملايين المواطنين على خدمتهم قبل اجراءات التخفيف، كانو اصعب من قرار منع التنقل ديال نهار 26 يوليوز". نشر سفيان بحري صاحب "صفحة الملك محمد السادس" ف الفيسبوك لي ماشي صفحة رسمية، نشر فيها خبر زائف مفادو ان الملك محمد السادس تدخل باش يمنح مهلة 48 ساعة ل التنقل بين المدن. هاد الخبر تمات مشاركتو ب شكل واسع و تار ضجة كبيرة، الشي لي خلى سفيان بحري يتراجع على الخطا ديالو ب حدفو ل الخبر و اغلاق الصفحة. فتحات الشرطة القضائية ديال الرباط تحقيق باش تستامع ليه على غرار باقي ناشري الاشاعات و الاخبار الزائفة من البدية ديال الجايحة.